แบงก์ญี่ปุ่นร่วมทุนทวาย
อิตาเลียนไทยเจรจา &#8220;แบงก์ญี่ปุ่น&#8221; ร่วมทุนปล่อยกู้ เผยเร่งลงทุนมอเตอร์เวย์ฝั่งไทย 5.4 หมื่นล้านบาท
11 ม.ค. 2556

อิตาเลียนไทยเจรจา “แบงก์ญี่ปุ่น” ร่วมทุนปล่อยกู้ เผยเร่งลงทุนมอเตอร์เวย์ฝั่งไทย 5.4 หมื่นล้านบาท 
นายสมเจตน์ ทิณพงษ์ กรรมการผู้จัดการบริษัท ทวาย ดีเวล๊อปเมนต์ (ดีดีซี) เปิดเผยว่า ดีดีซี และบริษัท อิตาเลียนไทย ดีเวล๊อปเมนต์ กำลังอยู่ระหว่างการเจรจากับธนาคารขนาดใหญ่จากญี่ปุ่นแห่งหนึ่ง เพื่อเข้ามาเป็นผู้ร่วมลงทุนโครงการทวาย และให้สินเชื่อเพื่อการลงทุนในโครงการเร่งด่วน 8 โครงการ เฟสแรก 1.48 แสนล้านบาท จากก่อนหน้านี้ที่บริษัทได้เจรจากับนักลงทุนจีน เกาหลีใต้ เป็นต้น
“แบงก์ญี่ปุ่นที่เรากำลังเจรจาอยู่จะทำได้ 2 หน้าที่ คือ ร่วมลงทุน และปล่อยกู้ได้ ต่างจากแบงก์ไทยที่ปล่อยกู้ได้อย่างเดียว” นายสมเจตน์ ชี้แจง
นายสมเจตน์ กล่าวอีกว่า ขณะนี้การลงทุนโครงการทวายยังคงเดินหน้าต่อเนื่อง โดยใช้เงินลงทุนจากเงินกู้ธนาคารในประเทศ คือ ธนาคารไทยพาณิชย์ แต่หากโครงการนี้ได้รัฐบาลไทยเข้ามาสนับสนุนก็จะทำให้อัตราดอกเบี้ยเงินกู้ต่ำลงมาก และหากบริษัทได้ผู้ร่วมทุนใหม่เข้ามาร่วมทุนก็จะยิ่งทำให้มีศักยภาพเงินกู้เพิ่มขึ้น โดยทุน 1 ส่วนจะสามารถกู้เงินได้ 2 ส่วน 
ด้านนายนิวัฒน์ธำรง บุญทรงไพศาล รมต.ประจำสำนักนายกรัฐมนตรี และประธานคณะกรรมการ ประสานงานระหว่าง ไทยเมียนมาร์เพื่อการพัฒนาเขตเศรษฐกิจพิเศษทวายและพื้นที่โครงการที่เกี่ยวข้อง (JCC) กล่าวว่า แม้โครงการพัฒนาเขตเศรษฐกิจพิเศษทวายยังไม่ได้ข้อสรุปในการลงทุน แต่รัฐบาลไทยจะเร่งรัดการลงทุนโครงสร้างพื้นฐานฝั่งไทยให้เร็วขึ้น
โครงการที่จะเร่งรัดประกอบด้วยการลงทุนถนนมอเตอร์เวย์ บางใหญ่กาญจนบุรี 46 เลน ระยะทาง 96 กิโลเมตร วงเงินลงทุน 4.55 หมื่นล้านบาท 
ขณะที่ โครงการถนนมอเตอร์เวย์ บ้านพุน้ำร้อนหนองปลาดุก 4 เลน ระยะทาง 70 กิโลเมตร วงเงิน 9,870 ล้านบาทนั้น นายชัชชาติ สิทธิพันธุ์ รมว.คมนาคม อยู่ระหว่างเสนอรายละเอียดโครงการให้คณะรัฐมนตรี (ครม.) พิจารณาอนุมัติ 
นายนิวัฒน์ธำรง ระบุว่าในเดือน ก.พ.นี้ จะมีการประชุมคณะกรรมการ JCC ติดตามความคืบหน้าโครงการเขตเศรษฐกิจพิเศษทวาย ที่กรุงเทพฯ 
“แม้โครงการทวายจะเป็นที่สนใจของเอกชน รวมทั้งรัฐบาลญี่ปุ่น จีน และสิงคโปร์ แต่ขณะนี้ไทยและเมียนมาร์อยู่ระหว่างสรุปตัวเลขลงทุน และมาตรการจูงใจให้เอกชนมาลงทุนโครงสร้างพื้นฐานต่างๆ หรือตั้งโรงงานในนิคมอุตสาหกรรม เช่น ค่าเช่าพื้นที่ ค่าผ่านทางมอเตอร์เวย์ และค่าเช่าท่าเรือทวายว่าจะจัดเก็บในอัตราเท่าใด” นายนิวัฒน์ธำรง กล่าว
แหล่งข่าวกระทรวงคมนาคม เปิดเผยว่า การลงทุนถนนมอเตอร์เวย์บางใหญ่กาญจนบุรี ที่ใช้รูปแบบการลงทุนแบบ PPPs หรือเปิดให้เอกชนเข้าร่วมลงทุนนั้น เป็นโครงการที่มีความคุ้มค่าในการลงทุน โดยมีอัตราผลตอบแทนทางเศรษฐกิจ 15% แม้ว่าจะยังไม่เชื่อมโยงกับเขตเศรษฐกิจพิเศษทวายก็ตาม ส่วนถนนมอเตอร์เวย์บ้านพุน้ำร้อนหนองปลาดุก อยู่ระหว่างศึกษาความคุ้มค่าการลงทุน